
 12.3.2019
 BG
 Официален вестник на Европейския съюз
 L 70/4
 РЕГЛАМЕНТ ЗА ИЗПЪЛНЕНИЕ (ЕС) 2019/386 НА КОМИСИЯТА
 от 11 март 2019 година
 за определяне на правила по отношение на пропорционалното разпределяне на тарифните квоти за някои земеделски продукти, включени в списъка на Съюза в рамките на СТО, след оттеглянето на Обединеното кралство от Съюза, и по отношение на издадените лицензии за внос и получените права на внос по тези тарифни квоти
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 187, букви а) и в) от него,
 като има предвид, че:
 (1)
 Регламент (ЕС) 2019/216 на Европейския парламент и на Съвета (2) постановява, че тарифните квоти, включени в списъка на Съюза на отстъпките и задълженията, приложен към Общото споразумение за митата и търговията от 1994 г., трябва да бъдат разпределени пропорционално между Обединеното кралство и Съюза въз основа на дела на ЕС-27 от използването на квотата, определен в приложението към посочения регламент.
 (2)
 Вследствие на това трябва да бъдат приети мерки, за да се изпълни пропорционалното разпределяне на съответните тарифни квоти за някои земеделски продукти, определени в част А от приложението към Регламент (ЕС) 2019/216. По-специално, следва да се установи, че тарифните квоти, определени в регламентите, с които се откриват съответните квоти, се заменят с новите количества, получени в резултат на пропорционалното разпределение, извършено с настоящия регламент.
 (3)
 В рамките на някои тарифни квоти, включени в списъка на Съюза на отстъпките и задълженията, приложен към Общото споразумение за митата и търговията от 1994 г., са разпределени количества за конкретни трети държави като част от международните ангажименти на Съюза. Следователно е необходимо да се разпределят пропорционално тези конкретно разпределени количества между Съюза и Обединеното кралство въз основа на разпределенията, установени в Регламент (ЕС) 2019/216, като се вземат предвид историческите търговски потоци между тези трети държави, Съюза и Обединеното кралство.
 (4)
 Тъй като денят, от който съответният член на Регламент (ЕС) 2019/216 вероятно ще започне да се прилага, е възможно да бъде ден, съвпадащ със започнал период на квота, е необходимо да се определят конкретни правила за разпределянето на все още неразпределените към тази дата количества по тарифните квоти, по отношение на които периодът на квотата започва преди деня, от който се прилага член 1, параграф 2 от Регламент (ЕС) 2019/216, и приключва след този ден. Въпреки това, в такива случаи разпределените количества по тарифната квота следва да не надхвърлят новите количества, налични за ЕС-27 съгласно определеното в настоящия регламент за всяка тарифна квота, управлявана чрез метода на едновременната проверка, като се вземат предвид количествата, разпределени в държавите членки, различни от Обединеното кралство преди деня, от който се прилага член 1, параграф 2 от Регламент (ЕС) 2019/216.
 (5)
 За да се осигури правна сигурност и прозрачност за операторите,